Otte år med forhindringer er slut. Verdens største og mest moderne solvarmeanlæg åbnede i dag i Dronninglund.

På det der tidligere var en kæmpe mark fylder nu 37.000 kvadratmeter solfangere. Det er nok til at forsyne Dronninglund med halvdelen af den varme, som byen har brug for. - Hele verden er interesseret i at høre mere. Jeg skal både til Berlin og Østrig for at fortælle om anlægget, fortæller en stolt driftschef hos Dronninglund Fjernvarme, Johan Frey. Ud over solpanelerne er der også et varmelager med plads til 60 millioner liter vand. Energiminister Rasmus Helveg Petersen (Rad.V.) er også imponeret. I dag var han på besøg for at være med til indvielse. - Det er næsten for godt til at være sandt. Det er ikke bare verdens største anlæg men også verdens mest moderne anlæg, da det er integreret med fjernvarmen, så vi får det ud i folks hjem, siger energiministeren. Borgerne i byen er også stolte: - Det er virkelig godt, at vi tør gå foran, når det handler om grøn energi, og vi får sat Dronninglund på landkortet, siger Jette Mortensen fra Dronninglund. - Ja, det er godt, at vi får brugt naturens kræfter på en givende måde, siger Tina Sigsgaard. Anlægget har kostet 104 millioner kroner. Det kan levere varme til omkring 750 husstande ud af de 1300, der er i byen.